Diari Oficial de la Generalitat Valenciana


Sumari del DOGV 6870, del 26-09-2012 (2012/8782)

ACORD de 12 de setembre de 2012, del Consell de la Sindicatura de Comptes de la Comunitat Valenciana pel qual es crea i es regula el registre electrònic d'aquesta institució.
------------------------------------------------------------------------------------------------------------------------------------------------------------------------------

### Dades del document

Número de DOGV
:   6870

Data del DOGV
:   26-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8782


Data del document
:   12-09-2012

Organisme emissor
:   Sindicatura de Comptes

Tipus de document
:   Acord

ACORD de 12 de setembre de 2012, del Consell de la Sindicatura de Comptes de la Comunitat Valenciana pel qual es crea i es regula el registre electrònic d'aquesta institució. [2012/8782]  
La Sindicatura de Comptes de la Comunitat Valenciana ha aprovat en data d'avui la constitució i la regulació de la seu electrònica de la institució, seguint així el procés d'implantació dels mitjans electrònics que faciliten l'exercici de les seues funcions i la comunicació en les relacions de caràcter instrumental que manté amb els ciutadans.  
  
L'acord pel qual s'ha dut a terme l'esmentada constitució i regulació, s'ha adoptat tenint en compte les previsions de la Llei 11/2007, de 22 de juny, d'Accés Electrònic dels Ciutadans als Serveis Públics, dictada amb la finalitat d'incrementar l'actuació de les administracions públiques en l'àmbit de les tecnologies de la informació.  
  
L'article 25 de la dita llei, pel que fa als registres electrònics, exigeix l'aprovació d'una normativa reguladora que serà publicada en el diari oficial corresponent. La regulació ha d'incloure com a mínim l'òrgan o unitat responsable de la gestió del sistema, així com indicar la data i l'hora oficial en què s'efectua el registre i els dies declarats com a inhàbils a efecte del còmput dels terminis.  
Al seu torn, l'article 23 de la Llei 3/2010, de 5 de maig, de la Generalitat, d'Administració Electrònica de la Comunitat Valenciana, regula els registres electrònics que hauran de tenir les distintes administracions públiques d'accés lliure i gratuït en la seu electrònica.  
Segons la normativa indicada, l'objecte d'aquesta regulació és constituir el registre electrònic de la Sindicatura de Comptes i reglar el seu règim de funcionament en els termes que recull aquest acord:  
  
  
Primer  
L'objecte d'aquesta normativa és crear i regular el règim de funcionament del registre electrònic de la Sindicatura de Comptes de la Comunitat Valenciana.  
  
Segon  
En l'àmbit de la seu electrònica de la Sindicatura de Comptes i com una manera alternativa d'accés al registre general, es constitueix el registre electrònic de la institució. Aquest registre és l'encarregat de la recepció i, si escau, de la tramesa de tots els documents, sol·licituds, escrits i comunicacions que es remeten i lliuren mitjançant signatura electrònica.  
El registre electrònic s'integra a tots els efectes en el registre general de la Sindicatura de Comptes, i accedir-hi és de caràcter gratuït.  
  
  
Tercer  
El registre electrònic sols està habilitat per a la recepció i, si s'escau, l'eixida de les sol·licituds, escrits i comunicacions relatius a actuacions i procediments de competència de la Sindicatura de Comptes que hauran de figurar en la seu electrònica de la Institució. A més de la relació actualitzada dels documents que es puguen presentar en el registre, en la dita seu també figurarà la relació de suports, mitjans i aplicacions informàtiques compatibles per a fer efectiva la recepció i, si és el cas, l'eixida de documents, escrits i comunicacions, així com els sistemes operatius i navegadors que poden ser utilitzats i el format electrònic admissible.  
En qualsevol cas, qualsevol document podrà ser rebut i, si cal, tramés, mitjançant el registre general, si s'acompleix el que estableix l'article 38 de la de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Quart  
L'accés al registre electrònic es realitzarà per mitjà de la direcció electrònica .  
Cinquè  
Únicament seran admissibles en el registre electrònic aquells documents que continguen una signatura electrònica degudament reconeguda d'acord amb la normativa vigent i que figure en la relació de sistemes de signatura electrònica que són admesos o utilitzats en la seu electrònica de la Sindicatura de Comptes.  
  
Sisè  
En estar integrat en el registre general, la gestió del registre electrònic és competència de la Secretaria General de la Institució, i serà el Departament d'Informàtica el responsable de garantir-ne la seguretat, així com dur a terme l'adequat seguiment per a establir les mesures de protecció perquè el sistema funcione correctament. En el cas d'interrupció del servei per raons tècniques previsibles, s'anunciarà l'eventualitat en la seu electrònica de la Sindicatura de Comptes.  
  
Atesa la possibilitat d'accedir al registre general per mitjans no electrònics, tal com estableix l'apartat tercer, paràgraf segon d'aquest acord, en cap cas, una interrupció del servei per raons tècniques, siguen o no previsibles, autoritzarà a incomplir els terminis establits per a presentar sol·licituds, escrits i d'altra documentació.  
  
Setè  
El registre que permetrà presentar documents, sol·licituds, escrits i comunicacions tots els dies de l'any durant les vint-i-quatre hores, es regirà pel calendari de dies inhàbils vigent a la Comunitat Valenciana.  
  
A l'efecte de computar els terminis, la presentació en un dia inhàbil es considerarà efectuada el primer dia hàbil següent.  
Els documents que es presenten es consideraran que han ingressat de conformitat amb l'hora oficial de València, seu de la Sindicatura.  
  
Vuitè  
El registre informàtic lliurarà als interessats un resguard acreditatiu de la presentació del document, sol·licitud, escrit o comunicació de què es tracte, tot indicant-hi les dades identificatives que el remitent ha facilitat. El resguard també contindrà la data i l'hora en què es va produir la presentació, així com una clau identificativa de la transmissió.  
  
  
Novè  
El registre electrònic començarà a operar el mateix dia que es publique aquest acord en el Butlletí Oficial de les Corts i en el Diari Oficial de la Comunitat Valenciana.  
El registre telemàtic previst en l'Acord del Consell de la Sindicatura de Comptes de 26 d'abril de 2007 (DOCV núm. 5521, de 28.05.2007), que regula la rendició de comptes de les entitats locals, una vegada siga operatiu el registre electrònic, s'integrarà en aquest.  
  
València, 12 de setembre de 2012  
  
El síndic major,  
RAFAEL VICENTE QUERALT